
Servius - Szöveghagyomány és újítás az OSZK Codex Latinus 7-ben

Kulcsszavak: Servius; Servius Danielis; kodikológia; szöveghagyomány; szövegkritika
A dolgozat első részében az OSZK Codex Latinus 7 általános leírását nyújtom. A fellelhető adatok alapján a másolás helyszíneként a Werdeni-apátság, időpontjaként a 11. sz. eleje azonosítható be, illetve arra lehet következtetni, hogy első sorban oktatási célokra használták. A tartalmi elemek ismertetése során a vergiliusi művek és a serviusi kommentár mellett röviden kitérek a kéziratban fellelhető egyéb szövegekre, illetve, amennyiben lehetséges, ismertetem azok eredetét. A szöveghagyományt taglaló második részben beazonosításra kerül két párizsi kézirat (Codex Parisinus 16236 és Codex Parisinus 7959), melyekkel a budapesti kézirat szövege kimutathatóan rokonságot mutat, azonban szövegkritikai és tartalmi érvek alapján feltételezhető, hogy más kéziratokból ismert szöveghagyománnyal is számolni kell. Ezt követően ismertetem a Servius Danielis néven ismert kommentárkorpusz néhány beazonosítható szöveghelyét, illetve ismertetem az ezekkel kapcsolatosan tehető megállapításokat. Végül a kézirat serviusi szövegét kísérő rubrikációkat vizsgálom, többek között azok eloszlását és a kiemelt szöveghelyek jellemzőit.



